અમદાવાદ: બે મહિના પહેલાં ગંભીર માંદગીને લીધે વિનોદ ભટ્ટને હોસ્પિટલમાં ખસેડવામાં આવ્યા અને તેમને વેન્ટિલેટર પર લેવાની સ્થિતિ આવી. એ વખતે તેમનાં ચાહકો, ભાવકો મોટી સંખ્યામાં ઉમટી પડ્યાં હતાં અને સોશિયલ મીડિયા પર પણ તેમની માંદગી અંગે વિવિધ સમાચારો વહેતા થવા લાગ્યા હતા. એક તબક્કે ડોક્ટરોએ પણ તેમને ઘરે લઈ જવા પરિવારજનોને કહી દીધું હતું. જોકે એ વખતે પણ મોતને હાથતાળી આપીને પાછા ફર્યા હોય તેમ ઘરે પહોંચ્યા કે તરત વિનોદભાઈ સ્વસ્થ થવા લાગ્યા હતા અને તેમની ધારદાર રમૂજવૃત્તિ પણ એટલી જ સતેજ હોવાનું સૌને પ્રતીત કરાવ્યું હતું.